DA De Europæiske Fællesskabers Tidende L 307/33

Kommissionens beslutning

af 6. november 1997

om særlige betingelser for import af fiskerivarer og akvakulturprodukter med oprindelse i Madagaskar

(EØS-relevant tekst)

(97/757/EF)

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab,

under henvisning til Rådets direktiv 91/493/EØF af 22. juli 1991 om sundhedsmæssige betingelser for produktion og afsætning af fiskerivarer (1), senest ændret ved direktiv 95/71/EF (2), særlig artikel 11,

under henvisning til Rådets direktiv 90/675/EØF af 10. december 1990 om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet (3), senest ændret ved direktiv 96/43/EF (4), særlig artikel 19, stk. 7, og

ud fra følgende betragtninger:

Kommissionen har foretaget en inspektion i Madagaskar for at undersøge betingelserne for produktion, oplagring og forsendelse af fiskerivarer til Fællesskabet;

bestemmelserne i den madagaskiske lovgivning om sundhedsinspektion og -kontrol af fiskerivarer kan betragtes som svarende til de bestemmelser, der er fastsat ved direktiv 91/493/EØF;

i Madagaskar er »Direction des services vétérinaires (DSV) du ministère de l'élevage« i stand til effektivt at føre kontrol med, om den gældende lovgivning overholdes;

med henblik på udstedelsen af sundhedscertifikater, jf. artikel 11, stk. 4, litra a), i direktiv 91/493/EØF, skal der fastlægges en model for certifikatet og mindst ét obligatorisk sprog for affattelsen heraf, og det skal på certifikatet anføres, hvilken stilling underskriveren har;

der skal ifølge artikel 11, stk. 4, litra b), i direktiv 91/493/ EØF på fiskerivarernes emballage anbringes et mærke, hvori tredjelandets navn og oprindelsesvirksomhedens, -kølehusets eller -fryseskibets autorisationsnummer indgår;

der skal ifølge artikel 11, stk. 4, litra c), i direktiv 91/493/ EØF opstilles en liste over godkendte virksomheder, kølehuse og fryseskibe; denne liste bør opstilles på basis af en meddelelse fra DSV til Kommissionen; DSV skal derfor sørge for, at de bestemmelser, som er fastsat i artikel 11, stk. 4, i direktiv 91/493/EØF med henblik herpå, overholdes;

DSV har således officielt garanteret, at kravene i kapitel V i bilaget til direktiv 91/493/EØF og krav svarende til dem, der ved nævnte direktiv er fastsat for godkendelse af virksomheder, vil blive opfyldt;

Kommissionens beslutning 97/516/EF af 1. august 1997 om beskyttelsesforanstaltninger over for fiskerivarer med oprindelse i Madagaskar (5) bør ophæves;

de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité —

VEDTAGET FØLGENDE BESLUTNING:

Artikel 1

»Direction des services vétérinaires (DSV) du ministère de l'élevage« er den myndighed i Madagaskar, der er ansvarlig for at kontrollere, at fiskerivarer og akvakulturprodukter opfylder kravene i direktiv 91/493/EØF, og for at attestere dette.

Artikel 2

Fiskerivarer og akvakulturprodukter med oprindelse i Madagaskar skal opfylde følgende krav:

1) Hver sending skal ledsages af originalen af et sundhedscertifikat, der er nummereret, behørigt udfyldt, dateret og underskrevet, og som kun består af ét blad, jf. modellen i bilag A.

2) Varerne skal komme fra godkendte virksomheder, kølehuse eller fryseskibe, der er opført på listen i bilag B.

3) Undtagen i tilfælde af frosne fiskerivarer i løs last til konservesfremstilling, skal alle pakninger med uudslettelig skrift være forsynet med ordene »MADAGASKAR« og oprindelsesvirksomhedens, -kølehusets eller -fryseskibets autorisationsnummer.

Artikel 3

1. Det i artikel 2, nr. 1, omhandlede certifikat skal udfærdiges på mindst ét af de officielle sprog i den medlemsstat, hvor kontrollen udføres.

2. Certifikatet skal indeholde DSV-repræsentantens navn, stilling og underskrift samt DSV's officielle stempel, idet alle disse elementer skal fremtræde i en anden farve end de øvrige angivelser i certifikatet.

Artikel 4

Beslutning 97/516/EF ophæves.

Artikel 5

Denne beslutning er rettet til medlemsstaterne.

Udfærdiget i Bruxelles, den 6. november 1997. På Kommissionens vegne Franz FISCHLER Medlem af Kommissionen

(1) EFT L 268 af 24. 9. 1991, s. 15.

(2) EFT L 332 af 30. 12. 1995, s. 40.

(3) EFT L 373 af 31. 12. 1990, s. 1.

(4) EFT L 162 af 1. 7. 1996, s. 1.

(5) EFT L 214 af 6. 8. 1997, s. 53.

BILAG A